CELEX: 32019D1999
Language: mt
Date: 2019-11-28 00:00:00
Title: Deċiżjoni ta’ Implimentazzjoni tal-Kummissjoni (UE) 2019/1999 tat-28 ta’ Novembru 2019 li temenda d-Deċiżjoni 2005/51/KE fir-rigward tal-perjodu li fih il-ħamrija li hija kkontaminata mill-pestiċidi jew minn sustanzi organiċi persistenti li jniġġsu, tista’ tiġi introdotta fl-Unjoni għal skopijiet ta’ dekontaminazzjoni (notifikata bid-dokument C(2019) 8555)

2.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 310/37
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2019/1999
         tat-28 ta’ Novembru 2019
         li temenda d-Deċiżjoni 2005/51/KE fir-rigward tal-perjodu li fih il-ħamrija li hija kkontaminata mill-pestiċidi jew minn sustanzi organiċi persistenti li jniġġsu, tista’ tiġi introdotta fl-Unjoni għal skopijiet ta’ dekontaminazzjoni
         
            (notifikata bid-dokument C(2019) 8555)
         
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għall-prodotti tal-pjanti u kontra t-tixrid tagħhom ġewwa l-Komunità (1), u b’mod partikolari l-ewwel subparagrafu tal-Artikolu 15(1) tagħha,
         Billi:
         
                     (1)
                  
                  
                     Skont l-Artikolu 4(1) tad-Direttiva 2000/29/KE, flimkien mal-punt 14 tal-Parti A tal-Anness III ta’ dik id-Direttiva, l-introduzzjoni fl-Unjoni ta’ ħamrija li toriġina f’ċertu pajjiżi terzi hija pprojbita.
                  
               
                     (2)
                  
                  
                     Bid-Deċiżjoni tal-Kummissjoni 2005/51/KE (2) l-Istati Membri kienu temporanjament awtorizzati li jipprevedu deroga minn dawk id-dispożizzjonijiet, soġġett għal kundizzjonijiet speċifiċi, fir-rigward ta’ ħamrija kkontaminata mill-pestiċidi jew sustanzi organiċi persistenti li jniġġsu, meta tkun importata għal finijiet ta’ dekontaminazzjoni u destinata għat-trattament f’inċineraturi magħmulin apposta għal skart perikoluż.
                  
               
                     (3)
                  
                  
                     Skont l-Anness tad-Deċiżjoni 2005/51/KE, l-Istati Membri li jagħmlu użu mid-deroga għandhom jinnotifikaw lill-Istati Membri u lill-Kummissjoni kull sena bid-dettalji ta’ kull introduzzjoni ta’ ħamrija fit-territorju tagħhom kif imsemmi fil-punt 3 ta’ dak l-Anness.
                  
               
                     (4)
                  
                  
                     Xi Stati Membri talbu estensjoni tal-awtorizzazzjoni biex jipprevedu dik id-deroga. F’dan ir-rigward, min-notifiki ppreżentati mill-Istati Membri skont id-Deċiżjoni 2005/51/KE, jidher li, meta jsir użu minn dik id-deroga, il-konformità mal-kundizzjonijiet speċifiċi stipulati f’din id-Deċiżjoni hija biżżejjed biex timpedixxi l-introduzzjoni ta’ organiżmi perikolużi fl-Unjoni. Konsegwentement, ma hemm l-ebda riskju fitosanitarju li jirriżulta mill-attivitajiet koperti minn dik id-Deċiżjoni.
                  
               
                     (5)
                  
                  
                     Huwa għalhekk xieraq li d-deroga tiġi estiża għal perjodu ulterjuri ta’ ħames snin sal-31 ta’ Diċembru 2024.
                  
               
                     (6)
                  
                  
                     Għalhekk, jenħtieġ li d-Deċiżjoni 2005/51/KE tiġi emendata kif xieraq.
                  
               
                     (7)
                  
                  
                     Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Emenda tad-Deċiżjoni 2005/51/KE
            Fit-tieni paragrafu tal-Artikolu 1 tad-Deċiżjoni 2005/51/KE, id-data “il-31 ta’ Diċembru 2019” tiġi sostitwita bid-data “il-31 ta’ Diċembru 2024”.
         
         
            Artikolu 2
            Destinatarji
            Din id-Deċiżjoni hija indirizzata lill-Istati Membri.
         
         
            Magħmul fi Brussell, it-28 ta’ Novembru 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 169, 10.7.2000, p. 1.
         
            (2)  Id-Deċizjoni tal-Kummissjoni 2005/51/KE tal-21 ta’ Jannar 2005 li tawtorizza lill-Istati Membri biex jipprovdu temporanjament għal derogi minn ċertu dispożizzjonijiet tad-Direttiva tal-Kunsill 2000/29/KE fir-rigward tal-importazzjoni tal-ħamrija kkontaminata mill-pestiċidi jew sustanzi organiċi persistenti li jniġġsu għall-għanijiet ta’ dekontaminazzjoni (ĠU L 21, 25.1.2005, p. 21).